Извјештај штаба 3. НОУ дивизије од 27. новембра 1942.
Оригинал се налази у Архиви ЦК СКЈ под бр. 2599.

ШТАБ III НОУ ДИВИЗИЈЕ

НАРОДНО ОСЛОБОДИЛАЧКЕ ВОЈСКЕ

ЈУГОСЛАВИЈЕ

27-XI-42 g.

У Јајцу — 11.30 ч.

ВРХОВНОМ ШТАБУ НОВ И ПО ЈУГОСЛАВИЈЕ

У духу директиве Врховног штаба на дан 22 ов. м. састали смо се са Штабом I дивизије у Мркоњић Граду и створили план заједничког напада на непријатеља у граду Јајцу.

Напад смо извршили тачно по предвиђеном плану на дан 24. ов. м. у 20 часова. Претходног дана, 23 ов. м., V и X бригада пребациле су се преко ријеке Врбаса код Бабина Села и Догановаца преко мостова, па продужили ликвидацију тих станица, а затим V бригада ликвидирала је непријатељска упоришта Торлаковац, Вијенац и Бравницу. На свима наведеним, пет, упоришта биле су посаде мијешане домобранске и усташке и давале су огорчени отпор. Јачина тих посада била је по 40—50 бандита, а у Вијенцу око 80 са једним бацачем и аутоматским оруђима. Послије дуже борбе све су посаде ликвидиране у току 24 и 25 ов. м. На овим посадама непријатељ је имао око 50 мртвих, а остали дијелови су се разбјежали, од којих је заробљено око 40, један бацач, један митраљез, два пушкомитраљеза и око 60 пушака са око 5.000 метака. Наши губици били су један теже рањен и два лакше рањена.

По заузећу станице Догановци X бригада продужила је да затвори правац Турбе — Јајце и на томе правцу распршила непријатељске посаде у Гостиљу и Кули које су одбјегле прије доласка наших јединица. Исто тако група Глиге Мандића од три батаљона продужила је к Јајцу и у 20 часова, 24 ов. м., запосјела је у засједе линију: Скела — Булићи — Шибеница — Лендићи и даље у правцу Врбаса, са задатком да у засједи дочека непријатељске дијелове који буду бјежали из Јајца.

XIV далматинска бригада имала је задатак да нападне непријатеља општим правцем Љољићи—Ораховица—Ћусина—Јајце у зони чија је десна граница Врбас, а лијева граница ријека Плива. Бригада је послије подне изашла на полазне положаје у висини Ораховице и ту је створен план, издате заповијести и детаљна упутства за извршење напада. Напад се одвијао тачно по плану. Далматинска бригада са три батаљона неопажено подишла је Ћусини. Овај положај претставља врло стрм и јак бедем у правцу нашег напада. Непријатељ је био израдио на истоме врло солидно 42 бункера и цио положај опасао са жицом, а становао је у баракама поред самих бункера, те чим су осматрачи примијетили наше покрете, посјели су положаје и дочекали са јаком ватром. Далматинци су храбро и са доста умјешности организовали напад и бомбаши јуришали на бункере, али је напад текао доста тешко и батаљони су били заустављени. Око 24 часа са Штабом бригаде ријешили смо да употребимо колонску резерву јачине једног батаљона и предузет је напад са истом. Поново је организован обухват непријатељских крила и залажење из дубље позадине а затим са груписаном резервом извршен пробој у средини положаја и после дуже и жилаве борбе очишћен је и заузет цио положај. Непријатељ је бранио сваки бункер за себе. На овоме положају нашли смо мртвих 14 Нијемаца и усташа, а остали су побјегли. Далматинци су имали 9 мртвих и 28 рањених од којих 4 теже.

По заузећу Ћусине продужен је напад у град и заузет цио отсјек додијељен овој Дивизији.

У овом нападу Штаб XIV бригаде, штабови батаљона и сви руководиоци били су на висини и показали много умјешности, храбрости и војничког знања, а борци Далматинске бригаде такође много храбрости, воље и истрајности. Многобројни су случајеви правог херојства о чему ће Врховни штаб бити детаљно обавијештен.

У току 25 ов. м. непријатељ је пребацио јаче снаге са оклопним возовима од Травника до Доњег Вакуфа и Бабиног Села, и станице Оборци, одакле је пошао у напад са 4 тенка на јединице V бригаде. Путеви изгледа нису били довољно разрушени, отпор јединица иако јак није био довољно ефикасан и непријатељ је успио да се пробије све до Јајца, гдје је стигао 26 ов. м. у 5 ч. На улазу у Јајце око фабрике дочекале су га јединице XIV далматинске бригаде и јединице I пролетерске бригаде, те тукле са околних тачака и положаје Ћусине са свима тешким оруђима и аутоматским, те му нанијеле велике губитке. Једна група I батаљона "Анте Јонић" затворила се у једној кући и херојски тукла непријатеља око куће бацајући ручне и бацачке бомбе. Око саме те куће погинуло је око 30 Нијемаца, уништен један оклопни ауто, један камион и јако оштећен један тенк. На челу ове херојске групе били су јунаци командант I батаљона далматинске бригаде друг Зеко Војводић и његов замјеник друг Пеко Богдан. Ту су се борили пуних 4 и по часа и одбили све непријатељске нападе, те под њиховим ударцима и осталих горе наведених јединица непријатељ је око 10 часова почео се повлачити из овога предграђа у правцу Доњег Вакуфа. На овој просторији виђено је око 60 погинулих Нијемаца, а било их је вјероватно много више нарочито рањених, уништено је 3 тенка, 2 оклопна аутомобила, 2 камиона, а заплијењено један камион, један противтенковски митраљез са муницијом. Наши губици 7 мртвих (од њих три у наведеној кући) и 6 рањених другова.

Дакле укупни непријатељски губици што знамо: 120 мртвих, 64 заробљених (вјероватно мртвих и рањених много више), један бацач, један противколски митраљез, један митраљез, 4 пушкомитраљеза, муниције и другог материјала што се још пребројава. Наши губици по подацима са којима сада располажемо 19 мртвих, 40 рањених од којих 7 теже, али изљечиво.

Три наше бригаде за сада се налазе и то: V у селима око Дрвара према Доњем Вакуфу, X у селима око Кокица према Турбету, XIV у селима око Булића.

Ми сада непрекидно прикупљамо податке о непријатељу према Травнику и Доњем Вакуфу и студирамо гдје да извршимо нападе. Вјероватно да ћемо напасти истовремено Турбе и Доњи Вакуф. Јединице су нам сасвим уморне, изгладњеле, нечисте и предузели смо све мјере да их опоравимо. Но и поред тога радићемо брзо и енергично те да одржимо иницијативу у рукама. О свима одлукама извјештаваћемо вас на вријеме. Штаб дивизије налази се у предјелу Вила на излазу из Јајца к Језеру.

4.У Јајцу заплијењено је доста разног материјала и врши се пребројавање па ћемо вас по извршењу одмах извијестити. У овдашњој фабрици постоје много корисне и скупоцјене машинерије, челика, месинга, машинског уља и другог материјала, који би се врло корисно употребио за наше радионице.

5. По прикупљеним подацима непријатељ се концентрише у Травнику, Турбету и Доњем Вакуфу и прикупља што јаче снаге, вјероватно за разне испаде и упорну одбрану, али ми војнички цијенимо ситуацију тезом и претпостављамо да би покушао и офанзиву, те ћемо у том смислу предузети све мјере и у великом степену смо предузели.

Четничке банде по селима сјеверно од линије Травник—Јајце бјеже главом без обзира у- градове и X бригада тешко успјева да их опколи и потпуно уништи.

6. Са разним упутствима и наређењима предузели смо мјере код свих јединица да правилно политички раде са народом, те да осјети љубав наших трупа и не буде незгодних испада.

7. Од заплијењених хаубица узећемо једну или двије за наше потребе, ма да ћемо их тешко искористити, а двије ћемо преко Млиништа, експедовати вама. Но као што знате недостаје нам тешког оруђа, брдски топ са муницијом нисте нам послали (пошаљите са спроводним писмом), а хаубице слабо ће нам користити, јер их је тешко пребацити услијед порушености путева. Комбиноваћемо како буде било најбоље, али од вас очекујемо да нас најхитније помогнете са брдским топом. Овиме се допуњава извјештај I дивизије.

С другарским поздравом:

СМРТ ФАШИЗМУ — СЛОБОДА НАРОДУ!

За Штаб дивизије

Политком	Командант

Рад. Бабић	Ник. Т. Ћетковић

П.С. У сагласности са I дивизијом ми смо за сада задржали на сектору Мркоњић-Град — Јајце III крајишки одред. Штаб тог одреда јавио нам је да треба ради уласка у VII крајишку бригаду да оде са овог терена, уједно наводи да људство тога одреда због заостатка четничке настројености није подобно за организовање политичког и војничког рада на новоослобођеној територији. Ово се не би могло поправити ни остављањем наших појединих руководилаца као помоћ. Потребно је одредити неку другу јединицу, која не мора бити велика, али са више искуства. Ово је потребно хитно ријешити, с обзиром да нам је ова територија важна као база за даље операције и веза са слободном територијом.

Молимо вас рјешење по овоме јавите одмах нама и III крајишком одреду.

Р. Бабић

Документи НОВЈ